钦定古今图书集成/方舆汇编/边裔典/第114卷 > 《长城说》章潢
## 钦定古今图书集成/方舆汇编/边裔典/第114卷 > 《长城说》章潢

长城之筑，起临洮至辽东，延袤万馀里，非独秦始皇
筑也，昭王时已于陇西、北地、上郡筑长城以固边矣。
亦非尽秦筑也，起自代并阴山，下至高阙为塞。燕自
造至襄平，亦皆筑长城矣。秦之后，若魏、若北齐、若隋，
亦皆筑焉。盖天以山川险隘限华夷，有所不足，增而
补之，亦不为过，且有为民之意存焉。使后之人惩秦
人起闾左之失，虑蒙恬绝地脉之祸，而废其已成之
功，非计也。但内政不修，而区区于外侮之御，乃至于
竭天下之财以兴无已之功，则不知所务耳。